
Алматы қ.

Қазақстандық рейтингтік агенттіктің ішкі бақылау жүйесіне қойылатын талаптарды бекіту туралы

Қазақстан Республикасының «Кредиттік рейтингтік қызмет туралы» Заңы 27-бабы 2-тармағының 8) тармақшасына сәйкес Қазақстан Республикасы Қаржы нарығын реттеу және дамыту агенттігінің Басқармасы ҚАУЛЫ ЕТЕДІ:
1. Қоса беріліп отырған Қазақстандық рейтингтік агенттіктің ішкі бақылау жүйесіне қойылатын талаптар бекітілсін.
2. Қаржы ұйымдарын әдіснамалық және пруденциалдық реттеу департаменті Қазақстан Республикасының заңнамасында белгіленген тәртіппен:
1) Заң департаментімен бірлесіп осы қаулыны Қазақстан Республикасының Әділет министрлігінде мемлекеттік тіркеуді;
2) осы қаулыны ресми жарияланғаннан кейін Қазақстан Республикасы Қаржы нарығын реттеу және дамыту агенттігінің ресми интернет-ресурсында орналастыруды;
3) осы қаулы мемлекеттік тіркелгеннен кейін он жұмыс күні ішінде осы тармақтың 2) тармақшасында көзделген іс-шаралардың орындалуы туралы мәліметтерді Заң департаментіне ұсынуды қамтамасыз етсін.
3. Осы қаулының орындалуын бақылау Қазақстан Республикасы Қаржы нарығын реттеу және дамыту агенттігі Төрағасының жетекшілік ететін орынбасарына жүктелсін.
4. Осы қаулы алғашқы ресми жарияланған күнінен кейін күнтізбелік алпыс күн өткен соң қолданысқа енгізіледі.


Лауазымы										ТАӘ

Қазақстандық рейтингтік агенттіктің ішкі бақылау жүйесіне қойылатын талаптар


1-тарау. Жалпы ережелер

1. Қазақстандық рейтингтік агенттіктің ішкі бақылау жүйесіне қойылатын осы талаптар (бұдан әрі – Талаптар) Қазақстан Республикасының «Кредиттік рейтингтік қызмет туралы» Заңының (бұдан әрі – Заң) 27-бабы 2-тармағының 8) тармақшасына сәйкес әзірленді.
2. Талаптарда мынадай ұғымдар пайдаланылады:
1) мүдделер қақтығысын басқару – қазақстандық рейтингтік агенттіктің (бұдан әрі – ҚРА) лауазымды тұлғасының немесе қызметкерінің мүддесі олардың шешім қабылдауы мен міндеттерін орындауының объективтілігі мен тәуелсіздігіне әсер ететін, сондай-ақ рейтингіленетін тұлғалардың және (немесе) ҚРА акционерінің (акционерлерінің) мүддесінде әрекет ету жөніндегі олардың міндеттемесіне қайшы келетін жағдайлардың орын алуына жол бермеу тетіктерін құру;
2) уәкілетті орган – қаржы нарығы мен қаржы ұйымдарын реттеуді, бақылауды және қадағалауды жүзеге асыратын мемлекеттік орган;
3) ішкі бақылау жүйесі – есептіліктің дұрыстығын қолдау жөніндегі ұзақ мерзімді мақсаттарды іске асыруды, Заңды, сондай-ақ ҚРА-ның саясаты мен ішкі қағидаларын сақтауды қамтамасыз ететін ішкі бақылаудың саясаты, процестері мен рәсімдерінің жиынтығы;
4) ішкі құжаттар – ҚРА-ның, оның органдарының, құрылымдық бөлімшелері мен қызметкерлерінің қызмет ету шарттары мен тәртібін реттейтін құжаттар.
2. ҚРА-ның ішкі бақылауын ұйымдастырудың мақсаты – ҚРА-ның және оның қызметкерлерінің кредиттік рейтингтік қызмет туралы Қазақстан Республикасы заңнамасының және ҚРА-ның ішкі құжаттарының талаптарын сақтауын қамтамасыз ету болып табылады.
3. Ішкі бақылаудың міндеттері мынадай:
1) ҚРА-ның және оның қызметкерлерінің Заңның, Қазақстан Республикасының өзге де нормативтік құқықтық актілерінің және ҚРА-ның ішкі құжаттарының талаптарын сақтауын бақылау;
2) берілетін кредиттік рейтингтердің дұрыстығын, рейтингтік қызметтің кез келген саяси және (немесе) экономикалық ықпалдан тәуелсіздігін қамтамасыз ету;
3) ішкі бақылау жүйесінің тиімділігін бағалау;
4) мүдделер қақтығысын анықтау, болғызбау және реттеу;
5) сыртқы және ішкі пайдаланушылар үшін есептілікті құрастыру мен ұсынудың дұрыстығын, толықтығын және уақтылығын қамтамасыз ету;
6) ҚРА-ның ішкі рәсімдерін жетілдіру жөнінде ұсыныстар дайындау болып табылады.
4. Ішкі бақылау қағидаларын ҚРА Талаптардың негізінде дербес әзірлейді және оларды ҚРА-ның директорлар кеңесі бекітеді.


2-тарау. Ішкі бақылау қызметін қалыптастыру тәртібі

5. Ішкі бақылау қағидалары мынадай мәселелерді қамтуға тиіс:
1) ішкі бақылау қызметін ұйымдастыру және оның жұмыс істеу тәртібі;
2) ішкі бақылау қызметі қызметкерлерінің құқықтары, міндеттері және жауапкершілігі;
3) ішкі бақылау қызметінің тексерулер жүргізу және олардың нәтижелерін ресімдеу тәртібі мен мерзімділігі (тоқсанына кемінде бір рет);
4) рейтингтік талдаушыларды жарнамаға, клиенттерді тартуға және рейтинг беру жөніндегі қызметтерді көрсету туралы шарттар жасасуға жауапты құрылымдық бөлімшелер мен қызметкерлерден ұйымдастырушылық және операциялық тұрғыда бөлектеу жөніндегі шараларды қоса алғанда, мүдделер қақтығысын анықтау және реттеу рәсімдері;
5) жүргізілген тексерулердің нәтижелері, анықталған бұзушылықтар, заңнама мен ҚРА-ның ішкі құжаттарының талаптарын бұзу қатерлері, анықталған мүдделер қақтығысы, оларды жою және болғызбау жөніндегі ұсынымдар қамтылатын мазмұнына қойылатын талаптарды қоса алғанда, ішкі бақылау қызметінің ҚРА-ның директорлар кеңесіне есептер ұсыну тәртібі мен мерзімділігі, бірақ тоқсанына кемінде бір рет;
6) рейтингтік және әдіснамалық комитеттердің отырыстарын, ҚРА басқару органдарының отырыстарын, рейтингтік талдаушылардың рейтингіленетін тұлғалардың өкілдерімен кездесулері мен келіссөздерін хаттамалау тәртібін (оның ішінде аудио- және (немесе) бейнежазба пайдалана отырып) қоса алғанда, ҚРА қызметін, оның ішінде рейтингтік әрекеттерді дайындауға және жүзеге асыруға, әдіснамаларды дайындауға, қайта қарауға және бекітуге, рейтингіленетін тұлғалардың шағымдары мен апелляцияларын қарауға, рейтингтік әрекеттерді жүзеге асыру және қосымша қызметтер көрсету туралы шарттар жасасуға жататын әрекеттерді құжаттамалау тәртібі;
7) Қазақстан Республикасының заңнамасы мен ҚРА-ның ішкі құжаттарының талаптарын орындамағаны үшін ҚРА қызметкерлерін тәртіптік жауапкершілікке тарту туралы шешімдер қабылдау үшін ішкі бақылау қызметінің құжаттар дайындау тәртібі;
8) ішкі бақылау қызметінің құжаттамасын сақтау тәртібі.
6. Ішкі бақылау қызметінің басшысы ҚРА-ның директорлар кеңесінің шешімімен қызметке тағайындалады және қызметтен босатылады.
Ішкі бақылау қызметінің басшысы Заңның 13-бабында ҚРА-ның басшы қызметкерлеріне қойылатын біліктілік талаптарына сай болуға тиіс.
7. Ішкі бақылау қызметі ҚРА құрылымында дербес бөлімше ретінде құрылады.
Ішкі бақылау қызметі тікелей ҚРА-ның директорлар кеңесіне есеп береді.
Ішкі бақылау қызметінің басшысы мен қызметкерлері, егер бұл мүдделер қақтығысына әкелуі мүмкін болса, өз міндеттерін ҚРА-дағы өзге функциялармен қоса атқара алмайды.


3-тарау. Ішкі бақылауды ұйымдастыру және жүзеге асыру тәртібі

8. Ішкі бақылау қызметінің басшысы:
1) ішкі бақылау қызметінің ағымдағы қызметін ұйымдастырады;
2) қызмет қызметкерлері арасында міндеттерді бөледі;
3) тексерулердің уақтылы жүргізілуін және есептердің дайындалуын қамтамасыз етеді;
4) ҚРА-ның директорлар кеңесіне ішкі бақылау қызметінің тоқсан сайынғы есептерін және жыл сайынғы қызмет туралы есебін ұсынады;
5) ішкі бақылау қызметінің құзыретіне жатқызылған мәселелер бойынша уәкілетті органмен өзара іс-қимыл жасайды.
9. Ішкі бақылау қызметінің:
1) ҚРА-ның барлық құрылымдық бөлімшелерінен және қызметкерлерінен өз функцияларын орындау үшін қажетті құжаттарды, ақпаратты және түсіндірмелерді сұратуға және алуға;
2) рейтингтік комитеттердің материалдарын қоса алғанда, ҚРА-ның құжаттамасына кедергісіз қол жеткізуге;
3) жүргізілетін тексерулерге қатысу үшін ҚРА қызметкерлерін тартуға;
4) анықталған бұзушылықтарды жою және ішкі рәсімдерді жетілдіру жөнінде ҚРА-ның директорлар кеңесіне ұсыныстар енгізуге құқығы бар.
10. Ішкі бақылау қызметі қызметкерлерінің сыйақысының мөлшері ҚРА-ның қаржы-шаруашылық қызметінің нәтижелеріне және (немесе) ҚРА-ның рейтингіленетін тұлғалардан алған кірісіне тәуелді болмайды.
Ішкі бақылау қызметінің қызметкерлері рейтинг беру жөніндегі қызметтерді сатумен байланысты ҚРА-ның коммерциялық қызметіне қатысуға құқылы емес.
11. Ішкі бақылау қызметінің қызметкерлері, егер бұл мүдделер қақтығысын туындатуы немесе қызметтің тәуелсіздігіне қауіп төндіруі мүмкін болса, өздерінің тікелей міндеттеріне жатпайтын функцияларды орындауға құқылы емес.
ҚРА-ның құрылымдық бөлімшелері мен қызметкерлері Қазақстан Республикасының заңнамасы мен ҚРА-ның ішкі құжаттарының талаптарын бұзушылықтар анықталғаны, сондай-ақ анықталған мүдделер қақтығысы туралы ақпаратты олар анықталған жұмыс күнінен кешіктірмей ішкі бақылау қызметіне беруге міндетті. Сұратылатын өзге ақпарат ішкі бақылау қызметі белгілеген мерзімдерде беріледі.
Ішкі бақылау қызметінің өз функцияларын жүзеге асыруына кедергі келтіретін барлық мән-жайлар туралы қызмет басшысы мұндай мән-жайлар туындаған жұмыс күнінен кешіктірмей ҚРА-ның бірыңғай атқарушы органын, ал олар туындаған күннен бастап үш жұмыс күні ішінде жойылмаған жағдайда – ҚРА-ның директорлар кеңесін хабардар етеді.
12. Аяқталған әрбір жылдың қорытындысы бойынша ішкі бақылау қызметі ҚРА-ның кредиттік рейтингтік қызмет туралы Қазақстан Республикасының заңнамасы талаптарын сақтауы туралы жыл сайынғы есеп дайындайды.
Жыл сайынғы есепті ҚРА-ның директорлар кеңесі есепті жылдан кейінгі жылдың 31 наурызынан кешіктірмей бекітеді.
Бекітілген жыл сайынғы есептің көшірмесі ол бекітілген күннен бастап бес жұмыс күні ішінде уәкілетті органға жіберіледі.
13. Сұратылатын ақпаратты ішкі бақылау қызметіне бермеу немесе уақтылы бермеу кінәлі тұлғаларды ҚРА-ның ішкі құжаттарында белгіленген тәртіппен жауапкершілікке тартуға негіз болып табылады.
14. Бұзушылықтар анықталған жағдайда ішкі бақылау қызметі ҚРА-ның тиісті құрылымдық бөлімшесінің басшысына оларды жою мерзімін көрсете отырып, жою туралы нұсқама жібереді.
ҚРА-ның құрылымдық бөлімшесінің басшысы бұзушылықтарды жою жөнінде шаралар қабылдауға және белгіленген мерзімде бұл туралы ішкі бақылау қызметіне хабарлауға міндетті.
Бұзушылықтар белгіленген мерзімде жойылмаған жағдайда ішкі бақылау қызметі мәселені ҚРА-ның директорлар кеңесінің қарауына шығарады.
15. Ішкі бақылау қызметі тексеру актілерін, нұсқамаларды, есептерді және рейтингтік комитеттердің материалдарын қоса алғанда, өз қызметіне байланысты барлық құжаттардың ҚРА-ның ішкі құжаттарында белгіленген, бірақ кемінде бес жыл мерзімге сақталуын қамтамасыз етеді.
Ішкі бақылау қызметінің құжаттарына қол жеткізу тек қызмет қызметкерлеріне, ҚРА-ның директорлар кеңесіне және уәкілетті органға олардың құзыреті шегінде беріледі.
16. Ішкі бақылау қызметінің басқару органдарымен, құрылымдық бөлімшелерімен және ҚРА қызметкерлерімен, оның ішінде ақпараттың сақталуы мен қорғалуын қамтамасыз етуге жауапты құрылымдық бөлімшемен (қызметкермен) өзара іс-қимылы ҚРА-ның ішкі құжаттарында айқындалатын тәртіппен жүзеге асырылады.
17. Ішкі бақылау қызметінің қызметін реттейтін ҚРА-ның ішкі құжаттары Талаптарға және Заңға қайшы келмеуге тиіс.

